和子有雨中述懷
作者：洪咨夔
朝代：宋

paragraphs: 畏塗險如峽中州，蝮蛇倒退猢孫愁。
熟將義理自陶寫，粗衣淡飯過即休。
邇來陽侯橫造業，兩涘莫辨馬與牛。
高原低隰半爲壑，下潦上霧昏人眸。
西風滯穗可能幾，尚作饘粥餘冬謀。
如麻雨脚未肯斷，便有餓死儒冠憂。
惟窮益堅老益壯，更式相好無相猶。
縱爲溝瘠亦何憾，多少華屋皆山丘。
環堵短褐陶靖節，款段下澤馬少游。
平生耻作稻粱計，好還渠不桑榆收。
東家夫子共此約，一醉斷送黄花秋。